Klaus Grossmann

Klaus Grossmann (født 4. juni 1912 i Königsberg, død 8. mai 1945 i Larvik) var en tysk SS-offiser som var stasjonert i Norge under andre verdenskrig.

Grossmann var utdannet gartner og  nådde graden Untersturmführer i SS.

Sommeren 1940 tjenestegjorde Grossmann ved Sipo-kontoret i Oslo, der han jobbet med kirkesaker og religiøse spørsmål. Vinteren 1941 begynte han å arbeide for Wilhelm Wagners Gestapo-avdeling for «Jøde-, frimurer- og kirkesaker», og han var leder for de tyske vaktstyrkene på skipene «Donau» og «Gotenland» da hundrevis av norske jøder ble deportert til kontinentet og senere drept.

I mai 1943 etablerte Grossmann et nytt Sipo-kontor i Drammen. Denne avdelingen kom til å stå for en rekke brutale operasjoner, blant annet drapet på fire personer fra Eiker 26. oktober 1944. Grossmann mistet imidlertid stillingen i Drammen etter et drap 8. januar 1945, der han i forbindelse med operasjon Blumenpflücken ved en misforståelse drepte Georg Henrik Resch i stedet for det egentlige målet, Reschs far (med samme navn). Grossmann ble da degradert til en mindre viktig stilling i Grenlandsområdet.

Grossmann skjøt seg selv mot slutten av krigen, og ble begravet ved Borre kirke. Liket ble senere gravd opp for at man skulle identifisere det med sikkerhet.

 Referanser 
Knappen, Audun: «En gestaposjefs undergang ». Byavisa Drammen, 14. oktober 2015.

Kategori:Personer fra Königsberg
Kategori:SS-offiserer
Kategori:Gestapo-personell
Kategori:Tyskere fra andre verdenskrig
Kategori:Personer tilknyttet det tredje rike
Kategori:Holocaust i Norge
Kategori:SS-personell i det tyskokkuperte Norge
Kategori:Medvirkende til Holocaust
Kategori:Medlemmer av NSDAP